作者:柯丹邱《荊釵記》
標題:夜遊朝
內容:［外，雜從上］錦袍銀綬掌春宮，輔佐承明一統。聖主求賢心重，網羅天下英雄。烏紗玉帶紫金魚，出入千人擁一車；若問榮華何自至，少年曾讀五車書。下官蒙差考試，為天子之輔臣，系文章之司命。榮身食祿，豈容尸位素餐；報主匡時，敢不矢心殫力？今當會試之春，命主禮闈。天下英才，雪屯蟻聚。左右，舉子入試者，用意搜檢，以防懷挾。著他魚貫而進！。